### NN 125/2022 (26.10.2022.), Presuda Visokog upravnog suda Republike Hrvatske poslovni broj: Usoz-101/21-4 od 26. rujna 2022.

VISOKI UPRAVNI SUD REPUBLIKE HRVATSKE

1913

PRESUDA

Visoki upravni sud Republike Hrvatske u vijeću sastavljenom od sutkinja toga suda dr. sc. Sanje Otočan, predsjednice vijeća, Senke Orlić-Zaninović, Gordane Marušić-Babić, Ljiljane Karlov­čan-Đurović i Blanše Turić, članica vijeća, uz sudjelovanje više sudske savjetnice Ivane Mamić Vuković, zapisničarke, u postupku ocjene zakonitosti općeg akta po službenoj dužnosti po prijedlogu O. V., Savezna Republika Njemačka, M., koju zastupaju opunomoćenici, odvjetnici iz Zajedničkog odvjetničkog ureda B. K., M. M. J. i T. H., M. L., na sjednici vijeća održanoj 26. rujna 2022.

presudio je

Ukida se Odluka o isključivanju iz opće uporabe javnog dobra – puta, Grada Malog Lošinja, klasa: 947-02/05-01/03, urbroj: 2213/01-01-05-7 od 20. listopada 2005. (»Službene novine Primorsko-goranske županije«, 28/05.).

Obrazloženje

1. O. V. podnijela je ovom Sudu zahtjev odnosno obavijest o nezakonitosti Odluke o isključivanju iz opće uporabe javnog dobra – puta, klasa: 947-02/05-01/03, urbroj: 2213/01-01-05-7 od 20. listopada 2005., koju je donijelo Gradsko Vijeće Grada Malog Lošinja.

2. U prijedlogu za ocjenu zakonitosti općeg akta podnositeljica u bitnom ističe da je osporavanom Odlukom dio čestice oznake kč. br. 467 k.o. M. L., površine 23 m2, dobio novu oznaku kč. br. 467/2 k.o. M. L. – grad te je isključen iz opće uporabe kao javni put. Navodi da je za osporavanu Odluku saznala tek u rujnu 2021. kada je, kao suvlasnica zgrade izgrađene na kč. br. 469 k.o. M. L. – grad, od nadležnog tijela obaviještena da se po prijedlogu njenog susjeda i suvlasnika zgrade vodi postupak radi utvrđivanja građevinske čestice. Podnositeljica nadalje navodi da je 21. prosinca 2005. sklopljena sudska nagodba kojom je Grad M. L. prodao F. i M. E. kč. br. 467/2 k.o. M. L. – grad. Osporavana Odluka i sudska nagodba provedene su u zemljišnim knjigama 2021. godine.

2.1. Podnositeljica navodi da je novoformirana čestica kč. br. 467/2 k.o. M. L. – grad u naravi jedini pristupni put do ulaznih vrata prvog kata zgrade odnosno do ulaza u podnositeljičin stan, ali i pristup do stepenica koje vode na drugi kat zgrade gdje je stan obitelji E. Druge komunikacije nema, odnosno ne postoji druga mogućnost pristupa navedenim stanovima osim po predmetnoj čestici koja je oduvijek bila evidentirana kao javno dobro – put. Predmetna čestica u naravi nikada nije izgubila svojstvo javnog dobra niti su postojali zakonski razlozi za isključenje iz javne uporabe. Ističe da je osporavanom, nezakonitom, Odlukom privatizirano javno dobro, a njoj onemogućen ili znatno otežan pristup do vlastitog stana. Novi vlasnici ogradili su predmetnu nekretninu ogradom i postavili vrata na među s javnim putom i tako onemogućili podnositeljici korištenje njene nekretnine (stana). Sudsku nagodbu podnositeljica smatra ništavom i navodi da je zbog toga u tijeku parnični postupak pred nadležnim sudom. Podnositeljica zaključno ističe da će se tek ukidanjem osporavane Odluke omogućiti ponovni upis predmetne nekretnine kao javnog dobra u općoj uporabi i tako omogućiti pristup njenoj nekretnini.

2.2. Predlaže pokretanje postupka ocjene zakonitosti općeg akta po službenoj dužnosti i njegovo ukidanje.

3. S obzirom na činjenicu da podnositeljica ne raspolaže pojedinačnom odlukom javnopravnog tijela koja se temelji na osporavanom općem aktu, u smislu članka 83. stavka 1. Zakona o upravnim sporovima (»Narodne novine«, 20/10., 143/12., 152/14., 94/16. – odluka Ustavnog suda Republike Hrvatske, 29/17. i 110/21.; u daljnjem tekstu: ZUS), Sud je podnositeljičin podnesak uzeo u razmatranje na temelju članka 83. stavka 2. ZUS-a.

4. Prijedlog je dostavljen donositelju osporavane Odluke na očitovanje. Gradsko vijeće Grada Malog Lošinja nije dostavilo Sudu očitovanje o prijedlogu.

5. Prijedlog je osnovan.

6. Osporavanu Odluku donijelo je Gradsko vijeće Grada Malog Lošinja, na sjednici održanoj 20. listopada 2005.

7. Osporavana Odluka glasi:

ODLUKA
 o isključivanju iz opće uporabe javnog dobra – puta

Članak 1.

Utvrđuje se da dio k.č.br. 467 upisane u zk.ul. 1243 k.o. Mali Lošinj – grad koji dio se prema »Prijavnom listu parcelacije čestice 467 i utvrđenja vlasništva« od 6. travnja 2005. izrađenom od geodeta, stalnog sudskog vještaka Brune Bezuha cijepa i dobija novu oznaku k.č.br. 467/2 u površini od 23 m2, ne predstavlja javno dobro – put, već dvorište i stubište, što je utvrđeno u sudskom postupku Općinskog suda u Malom Lošinju posl. br. P-260/03.

Prijavni list od 6. 4. 2005. sastavni je dio ove Odluke.

Članak 2.

Nekretnina pod oznakom 467/2 k.o. Mali Lošinj – grad iz članka 1. ove Odluke isključuje se iz opće uporabe javnog dobra – puta, te će Općinski sud u Malom Lošinju temeljem ove Odluke izvršiti brisanje svojstva javnog dobra na predmetnoj nekretnini, te izvršiti upis prava vlasništva Grada Malog Lošinja nakon što se provede dioba zemljišta sukladno Prijavnom listu.

Članak 3.

Ova Odluka stupa na snagu danom objave u »Službenim novinama Primorsko-goranske županije«.

Klasa: 947-02/05-01/03

Urbroj: 2213/01-01-05-7

Mali Lošinj, 20. listopada 2005.

8. Osporavana Odluka donesena je na temelju članka 28. Statuta Grada Malog Lošinja (»Službene novine Primorsko-goranske županije« 31/02. i 19/05.). Odluka je objavljena u »Službenim novinama Primorsko-goranske županije«, 28/05.

9. Članak 28. Statuta Grada Malog Lošinja propisuje ovlasti predstavničkog tijela Grada Malog Lošinja, među kojima je i donošenje općih i drugih akata kojima se uređuju pitanja iz samoupravnog djelokruga Grada Malog Lošinja.

10. Međutim ta odredba samostalno, bez odgovarajuće odredbe zakona koji uređuje konkretno područje i koja predstavničko tijelo ovlašćuje da svojim općim aktom uredi to područje, nije valjani pravni temelj za donošenje osporavane Odluke.

11. S obzirom na to da je osporavana Odluka donesena bez valjane zakonske osnove za njezino donošenje, valjalo je, na temelju članka 86. stavka 3. ZUS-a osporavanu Odluku ukinuti.

12. Odluka prestaje važiti danom objave ove presude u »Narodnim novinama« (članak 86. stavak 4. ZUS-a).

Poslovni broj: Usoz-101/21-4
 Zagreb, 26. rujna 2022.

Predsjednica vijeća
 dr. sc. Sanja Otočan, v. r.